L-arrest u d-detenzjoni estiża ta' diversi kapijiet ta' partit tal-oppożizzjoni, inkluż il-mexxej tiegħu Maurice Kamto, u għadd kbir ta' dimostranti u simpatizzanti, kif ukoll il-ftuħ ta' proċeduri sproporzjonati kontrihom quddiem il-ġustizzja militari, ikomplu jżidu l-inkwiet politiku fil-Kamerun. L-istat tad-dritt jesiġi ġustizzja ekwa u l-ħelsien tad-detenuti li kontrihom ma jistgħux jiġu ppreżentati provi konvinċenti. Il-persistenza fil-vjolenza u fil-ksur tad-drittijiet tal-bniedem fir-reġjuni tal-Majjistral u tal-Lbiċ tal-Kamerun ikkawżat għadd mhux aċċettabbli ta' vittmi u impatt qawwi f'termini umanitarji u ekonomiċi. It-tixrid ta' diskors ta' mibegħda abbażi tal-oriġini etnika, min-naħa ta' ċerti mezzi tal-informazzjoni u atturi politiċi, fosthom reċentement membru tal-gvern, huwa fattur addizzjonali ta' tħassib. Ir-rispons għall-isfidi importanti li l-pajjiż qed iħabbat wiċċu magħhom jista' jinkiseb biss bis-saħħa ta' djalogu politiku inklużiv u f'kuntest ta' rispett għal-libertajiet fundamentali u l-istat tad-dritt. Dan huwa wkoll il-bażi għas-sħubija bejn il-Kamerun u l-UE, għall-benefiċċju tal-Kamerunjani kollha. L-UE ser tappoġġa kull inizjattiva f'dik id-direzzjoni.